‘Dag Zero bestaan nie in Oos-Kaap’ | News24
‘Dag Zero bestaan nie in Oos-Kaap’
Dié deel van die Kougadam in die Oos-Kaap moet in ideale toestande vol water wees. Die watervlak staan egter tans op 11,7%.
HOEWEL die Kougadam in die Oos-Kaap tans minder as 12% vol is, meen Portia Makhanya, provinsiale hoof van die departement van water en sanitasie (DWS).
Dit is meer as genoeg water totdat die volgende reënseisoen aanbreek.
Makhanya het dié versekering Maandag gegee op ’n besoek aan die Kougadam naby Patensie in die Oos-Kaap.
Dié dam, waarvan die watervlak tans op 11,7% staan, voorsien water aan die Kouga-munisipaliteit, wat Humansdorp, Jeffreysbaai, Hankey en Patensie insluit, sowel as die Gamtoosvallei en die Nelson Mandelabaai-metro.
Ondanks die lae damvlak sê Makhanya die DWS is vol vertroue dat daar genoeg water sal wees, veral vir huishoudelike gebruik en besproeiing. “Dit is veilig om te sê dat tot en met die volgende reënseisoen daar genoeg, oorgenoeg, hulpbronne sal wees,” het sy gesê.
“Ek hoor dat almal praat van Dag Zero, maar in dié departement gebruik ons nie daardie term nie. Dit bestaan nie in ons woordeskat nie. Daar is geen Dag Zero nie. Daar ís maniere om die watervoorraad tot die volgende reënseisoen te laat hou.”
Makhanya sê die metro is baie bewus van die waterkrisis en het reeds verskeie maat-reëls ingestel om die watergebruik te verminder, veral wat betref drukbeheerstelsels en die bekamping van lekkasies.
“Daar word gebruik gemaak van mense wat die stelsels deurgaan om lekkasies te herstel en hulle het ook reeds die gebruik van grondwater begin verken.”
Volgens haar is daar in elke huishouding waar die toilette kan spoel stelsels in plek gestel waar ’n groot voorwerp soos ’n baksteen in die toiletbak geplaas word om spasie op te neem sodat minder water outomaties gebruik word om die toilet mee te spoel.
Sy sê ook inwoners hier hou almal by die waterbeperkings en hul watergebruik het aansienlik gedaal. “Ek kan met veiligheid sê verbruikers, veral die boere in die Gamtoosvallei, werk baie mooi saam. Hulle hou by hul beperkings en gee hul volle samewerking.”
In plaas van Dag Zero-scenario’s glo Makhanya in goeie waterbestuur. Volgens haar vaar die departement goed met sy modellering van die patrone en neigings in die damvlakke.
Dié model, wat in Junie vanjaar weer in werking sal tree, gee ook verslag oor die reënvalpatrone sowel as die hoeveelheid water wat die damme sal kan lewer. Dit help die DWS om beter te beplan vir die waterkrisis omdat dit aandui of daar genoeg water beskikbaar sal wees. “Die model sal ons ook help om te bepaal of waterbeperkings verskerp, versag of afgestel moet word,” sê sy.
“Ons is tans baie gemaklik met ons posisie oor die waterkrisis en ons is positief dat dinge vorentoe net beter sal lyk.”
Makhanya het egter daarop klem gelê dat die bestuur van watergebruik steeds baie, baie belangrik bly en slegs as dit nie volgehou word nie, kan die Kouga-munisipaliteit dalk sit met ’n situasie soos wat tans in Kaapstad gesien word.